
  Mbok uling dija tekan krebeke ento?

 Illustrator: Greystroke



 Translator: Hadi Sutresna



 Mbok, Tiang dot nawang, Apa ke ?...



 Apa??? Apa ne kar takonang?



 Heran tiang puk, uli dija ya tekane Krebeke ento?



 Men,, cara cai uli dija mirib?



 Asane, asane...



 Nah tegarang orahang dogen, Lan cai minehin?





 Tiang ngaden dugase ento ada raksasa ane madan Kumbakarna sedeng pules di langite.



 Tur dugas tatit makelep, tur ngulgul pulesne, Ia enten.



 Bungan apine ane pesu uli matanne buka tatit.



 Lantas ia ngetebang batisne gede



 sada jelek, metpetang angkihane, laut NGELUR kabatek baan gedegne.





 (Apang Mbok nawang nah, yen tiang ngamuk cara keto, pasti tiang opaka teken i meme.)



 Yen cara tiang uli ditu tekan krebeke ento, Uli gedeg basangne I Kumbakarna di Langite.



 Krana Ia dot pules tur tusing belusan.



 Dueg tiang oo mbok?





 Adi mula dueg. Dueg sajan.



 Kewala di buku-buku ane bacan Mbok, sing ade ne cara keto.



 Men apa orahanga di bukune en to, mbok?



 Kenken yen cara Adi, dek.



 tegarang kenken.



 Hmmm asane,..asane...



 Nah tegarang, kenken yen cara cai minehin?





 Bisa gen ada geng motor ane nakal di duur langite.



 ya nganggo jaket kulit selem, masepatu bot mapayasin baan paku besi, tur makacamata selem ane nyidaang ngengkebang matanne. Cara keto ne sesai tepukin tiang di film-filme mbok.



 Pas di kala ujan, ya makejang makebut-kebutan.





 Yen cara tiang asane dugas geng montore ento lakar ngidupang montorne, besi di sepatu bot ane anggona ento, ngentug besi montore. Ento ane makada ada tatit!



 Laut mesin montorne gerung-gerung. Ento ane ngranayang ada krebek!





 Yen cara tiang uli ditu suba tekan krebeke ento.



 Tusing ja uli hantu, tusing masih ulian Kapal terbang, nanging tuah uli geng montor ane sedek mabalapan ri kala ujan.



 Dueg tiang oo mbok?





 Mbok nawang cai mula dueg, dek. Dueg sajan.



 Kewala di buku-buku ane baca mbok, sing ade ne cara keto.



 Men kenken orahanga di buku to, mbok?



 Kenken yen cara cai, adi?.



 Kenken cara ragane.



 Yen cara tiang asane,..asane...



 Tegarang orahang, kenken cara adi?





 Yen cara tiang, tatkala ujan, pianak anake Luh tua ane di langite tusing dadi maplalian di sisi (krana bisa mar!).



 Ia makrangkeng di tengah, laut osah tur manying pesan!





 Yen cara tiang, anake luh tua ento mukak petine ane gelahanga, tur ngambil plalianan Ular Tangga miwah mongmongan gede apasang. Cerik-cerike makoplokan cihna rasa egar.



 Ia ngocok mongmongan ane gede ento tur suba engsap yen itunian ia med.



 Tiang ngrasa uli ditu panangkan krebeke, uli mongmongan ane mapincer di langite.



 dueg tiang o mbok?





 Suba pasti Adi dueg. Adi dueg sajan.



 Sakewala di buku-buku ane taen bacan Mbok, tusing keto.



 Men engken ngenah di buku-bukune ento Mbok?



 Mainang ragan Adine.



 Mbok lakar nuturang apa ane tuturanga teken bukune ento.



 Bukune ento ngorahang....bukune ento ngorahang.....



 Orahin anake tiang Mbok? Apa ane sujatine orahanga?





 Bukune ento nuturang, kerug krebeke mamunyi disubane ada kilap.



 Adi suba nawang unduke totonan, kaden keto?



 Dadine, kilape ento ane sujatine ngranaang kerug krebek.





 Tatite ento tuah LIS_TRIK.



 LIS_TRIK ane patuh cara anggon iraga ngidupang pompa, ngidupang lampu-lampune di jumah, ngidupang TV. Tuah aji mecik tombol dogen, iraga nyidaang ngidupang ento makejang.



 Ane takonang tiang ento nak krebek mbok, tiang matakon krebek.



 nah adeng-adeng malu, sabar.





 Dibukune katuturang, yening tatite ento panes gati, patuh cara listrik.



 Buina yen ento mentas, ia masih ane ngaenang gumine panas turmaning karasa opek tur ongkeb.



 Ulian ento panese nyansan manesang, ngaenang macedar DUARR! buka anak ngidupang mercon.





 Cerik-cerike ngenggalang ngengkebang muane di tengah bajun memenne.



 Sakewala anak cenik wanen cara adi, munyin DUARRR malah ngaenang adi dot nawang uli dija panangkan suarane.



 Sajaan Mbok, seken keto?



 Mbok tusing nawang Adi, Mbok tusing nawang.



 Sakewala onyangan bukune ane suba taen bacan Mbok, keto ane tuturanga.




 
  Tegarang alihin buin!
 



 
 



 
  Uli dija tekane Krebek ento?
 



 Apa ja ane ada digumine ene, tuah uli partikel-partikel ane cenik sajan madan atom. Makejang atom ento ngelah unteng di tengahne ane madan nukleus, nukleus ento ane misi partikel-partikel ane kasengguh neutron tur partikel-partikel ane positif ane madan proton. Partikel-partikel negatif ane cenikan madan elektron ane ngiderin nukleus patuh cara planet ngiderin matan matan ai.






 Di tengah ambu ane misi krebek, ada es abedik tur uap yeh sane mapunduh. Ri tatkala makejang ento saling singguk. Atom-atome ento mauwah dadi ion (ento ane dadi muatan positif utawi negatif). Ion Positif ento iing, ane nyidayang makisid menekang, sakewala ion ane negatif baat, ento ane ngranayang ia tuun ka dasar ambune.




 Ion negatif ane di dasar ambune ento ngedeng ion positif di gumine. Ri tatkala ento makejang makisid tur macepuk, ento ngranaang ada listrik, yen iraga nolih ento dadi tatit.






 Tatit ngaenang gumine panes turmaning ongkeb lan opek, buka panes matanaine!



 Ulian kaliwat panese ento, ngawinang ada keplugan gede suud tatite makelep.



 Kepluganne ene ane ngranaang munyi ane adanina krebek.




 
  Tegarang gae percobaan ene!
 



 Apang seken nawang engken partikel ane ngelah muatan malenan saling kedeng. Laan uli jani gae " Balon Magnet"!






 
  Ane anggon:
 



 1 Kembungan



 Kain Wol wiadin sutra abidang



 Tembok






 
  Caranne:
 



 1. Upin kembungane nganti kanti bek.



 2. Usap-usap kembungane ento aji kain wol utawi sutra.



 3. Tempelang ke temboke, lan tingalin kembungane ento neket cara magnet ngajak besi!






 
  Apa ane ngranayang keto?
 



 Ritatkala ngusap kembungane baan kain wol utawi sutra, ada elektron sane makisid. Atom ane di tengah kembungane ento ngedeng elektron, ngawinang kembungane ento dadi misi muatan negatif. Dugas nempelang balon ento ka temboke Ion negatif di tengah kembunganne kedenga teken ion positif di tengah temboke, punika ngranaang kembungane nempel ka temboke!

 Mbok uling dija tekan krebeke ento? (Balinese)



 Adi setata ngelah petaken ka mbok utawi blinne. Di kenehne, anak ane kelihan ento sinah nawang, sawireh suba liu mamaca buku. Di satuane ene, anak cerik ane dot nawang uli dija tekan krebeke ento. Apa ke uli munyin raksasa ane sedeng pedih, ngranaang langite macedar, utawi ulian ada geng montor di ambune ane ngae uyut? Sinah mbok utawi belinne ngelah pasaut ane patut. Sakewala satondenne mamaca bukune ene, tegarang uli dija tekanne guntur ento?



 This is a Level 3 book for children who are ready to read on their own.

